Ιωάννης Αρβανιτογιάννης

Ο Ιωάννης Αρβανιτογιάννης (Θεσσαλονίκη, 1962 - Βόλος, 2022) ήταν καθηγητής Τεχνολογίας προϊόντων φυτικής και ζωικής παραγωγής, που υπηρέτησε ως τακτικό μέλος ΔΕΠ του Πανεπιστημίου Θεσσαλίας στο Τμήμα Γεωπονίας, Ζωικής Παραγωγής και Υδάτινου Περιβάλλοντος.

 Βιογραφικά στοιχεία 
Γεννήθηκε στη Θεσσαλονίκη το 1962. Ολοκλήρωσε με άριστα τις εγκύκλιες σπουδές του στο 3ο Λύκειο θεσσαλονίκης το 1980.

Αποφοίτησε από το Αριστοτέλειο Πανεπιστήμιο Θεσσαλονίκης το 1984, με κατεύθυνση τη χημεία. Ήταν κάτοχος δύο διδακτορικών διατριβών, μία στα συνθετικά πολυμερή και μία στη φυσικοχημεία τροφίμων. Ολοκλήρωσε τη διατριβή του στο εργαστήριο Οργανικής Χημικής Τεχνολογίας του ΑΠΘ το 1990. Μετά από υποτροφία Αλεξ. Ωνάση που έλαβε, εκπόνησε δεύτερη διδακτορική διατριβή και έλαβε δίπλωμα PhD από το τμήμα Επιστήμης Τροφίμων και Εφαρμοσμένης Μικροβιολογίας του Nottingham το 1993.

Στην συνέχεια, εργάστηκε ως ερευνητής στο Πανεπιστήμιο Loughborough στην Αγγλία, στην εταιρεία τροφίμων Ciba-Geigy στην Ελβετία και επίσης στο Εθνικό Ερευνητικό Ινστιτούτο της Οσάκα στην Ιαπωνία.

Από το 1995 έως το 2000, υπηρέτησε ως επίκουρος καθηγητής στο Τμήμα Γεωπονίας του ΑΠΘ με αντικείμενο τον έλεγχο ποιότητας τροφίμων. Το 2000 εκλέχτηκε επίκουρος καθηγητής στο τότε Τμήμα Γεωπονίας στο Βόλο (Πανεπιστήμιο Θεσσαλίας) με γνωστικό αντικείμενο τον έλεγχο ποιότητας, τη μεταποίηση και την τεχνολογία τροφίμων.

Από τον Μάρτιο του 2005 μέχρι και τον θάνατό του, διετέλεσε καθηγητής στο Τμήμα Γεωπονίας, Ζωικής Παραγωγής και Υδάτινου Περιβάλλοντος του Πανεπιστημίου Θεσσαλίας, με αξιοσημείωτο ερευνητικό έργο. Έδωσε πολλές διαλέξεις στη χώρα σχετικά με τα συστήματα διασφάλισης ποιότητας τροφίμων (ISO9000), διαχείρισης περιβάλλοντος (ISO14000) και ασφάλειας τροφίμων (HACCP), καθώς και σχετικά με τη συσκευασία τροφίμων.

 Έργο και διακρίσεις 
Δημοσίευσε περισσότερα από 300 ερευνητικά άρθρα, όπως επίσης και κεφάλαια σε ξενόγλωσσα βιβλία και επιπλέον διακρίθηκε διεθνώς ως μέλος συντακτικών επιτροπών σε τέσσερα έγκριτα διεθνή περιοδικά. Το ερευνητικό έργο του έχει τύχει διεθνούς απήχησης και έχει αναγνωριστεί με περισσότερες από 11.600 αναφορές στη βάση Scopus.

Τον Οκτώβριο 2023 σε έγκριτη μετα-έρευνα των Ioannidis κ.ά., το όνομα του Αρβανιτογιάννη (Ioannis Arvanitoyannis) συμπεριλήφθηκε στη λίστα Elsevier Data 2022, στο ανώτερο 2% των ερευνητών όλων των εποχών, για το επιστημονικό του έργο στην τεχνολογία τροφίμων, πρώτος με διαφορά, σε διεθνή κατάταξη για όλο το Πανεπιστήμιο Θεσσαλίας, όπως επίσης και τον Αύγουστο του 2025.

 Εργογραφία 
Το συγγραφικό του έργο αφορά σε βιβλία που έχουν σχέση με θέματα της επιστήμης τροφίμων:
 Στοιχεία Τεχνολογίας, Μεταποίησης και Συσκευασίας Τροφίμων
 Τεχνολογίες Επεξεργασίας και Συσκευασίας Τροφίμων
 Ασφάλεια Τροφίμων - Εφαρμογή της Ανάλυσης Επικινδυνότητας
 Εφαρμογή της Ανάλυσης Επικινδυνότητας και Κρίσιμων Σημείων Ελέγχου (HACCP) στις Βιομηχανίες Τροφίμων και Ποτών 
 Το Νέο Πρότυπο Ποιότητας και Ασφάλειας Τροφίμων ISO22000
 Οδηγός Καταναλωτή για Ασφαλή Μεταχείριση Τροφίμων

 Εξωτερικοί σύνδεσμοι 
 Google Scholar Ioannis Arvanitoyannis

 Παραπομπές 

Κατηγορία:Έλληνες πανεπιστημιακοί του 20ού αιώνα
Κατηγορία:Έλληνες πανεπιστημιακοί του 21ου αιώνα
Κατηγορία:Καθηγητές Πανεπιστημίου Θεσσαλίας